*Куркебаев К.К.*

*әлФараби атындағы Қазақ ұлттық университетінің доценті*

*ф.ғ.к., Алматы қ., Қазақстан*

Мақалада «үй» лексемасының семантикалық шеңбері семасиология саласының аясынан қарастырылады. Семасиологияның парадигматика, синтагматика, эпидигматика ұғымдарына түсініктеме беріледі. Шындық болмыспен (затқа қатысы), ойлаумен (ұғымға қатысы), тілдік жүйемен (тілге қатысы) байланыстан туындаған лексикалық мағынаның мәні түсіндіріледі. «Үй» сөзінің орыс тіліндегі мағынасы түсіндіріліп, оның семантикалық шеңбері орыс халқының ұлттық дүниетанымы тұрғысынан қалыптасқан тілдік бірліктер негізінде дәйектеледі. Қазақ тіліндегі «үй» атауының лексикалық мағынасы түсіндіріліп, онымен байланысты сөздер, сөз тіркестері, мақалдар мен мәтелдер, тұрақты тіркестердің жасалу тәсілдері сөз етіледі.

Қазақ халқының ежелгі дүниетанымында қолданылмаған, сөздік қорында тұрақталмған, алайда ғылым мен техниканың дамуына байланысты пайда болған *ғалымдар үйі, үкімет үйі, сауда үйі, қарттар үйі мәдениет үйі, балалар үйі, перзентхана, жындыхана, жатақхана* сияқты атаулары лингвистикалық тұрғыдан талдауға түседі.

**Аялық білім қорындағы «үй» лексемасының**

 **этномәдени болмысы**

Семасиология ( гр. Семасіа – мағына, логос сөз – ілім) – заттар мен құбылыстарды, түсініктерді атап білдіретін сөздер мен сөз тіркестерінің лексикалық мағынасын зерттейтін ғылым саласы. Семасиология - лексикологияның аса маңызды бөлімдерінің бірі болғандықтан, ондағы негізгі ұғым семантика екені белгілі.

Семантика - (көне грекше таңбалаушы, білдіруші) сөз, грамматикалық тұлға, сөз тіркесі, сөйлем арқылы білдіретін хабарды, заттар мен құбылыстардың мән-мазмұнын зерттейтін тіл білімінің саласы, семиотиканың аса маңызды бөлімдерінің бірі. Сөз мағынасы, сөз құрамындағы элементтердің өзара мағыналық қарым-қатынасы, мағына құрылымының макро және микрокомпоненттері, сөз мағынасы түрлерінің даму заңдылықтары семантиканың аясында қарастырылады.

Семасиологияда сөз мағынасы негізінен үш өлшем аясында зерттеліп келеді. Олар: парадигматика, синтагматика, эпидигматика.

Парадигматика – сөз мағынасының құрылымдық жүйесін вертикаль бағытта қарастыруды көздейді. Синтагматика сөздер мен тілдік тұлғалардың арасындағы бір-бірімен байланыс кезінде туындайтын, яғни ең аз дегенде екі не одан да көп тілдік элементтердің тіркесіп келіп мәнмәтін шеңберіндегі валенттілік сипатына баса көңіл бөледі. Ал эпидигматика тілдің әсер ету, бейнелілік жағы, эмоционалды-экспрессивті, стилистикалық бояу реңкінің компоненттерін саралауды негізге алады. Сөз мағынасының осы үш құрылымы негізінде тілдің лексика-семантикалық жүйелілігі қалыптасады. Cөздің лексика-семантикалық жүйелілігін зерттеу семасиологияда маңызды орынға ие.

Жалпы тіл білімінде сөз мағынасын зерттеудің семасиологиялық аспектісі кенжелеп дамыған саланың бірі ретінде қарастырылып келеді. Оның зерттеле бастағанына бір ғасыр, ал кейбіреуіне, тіпті, жарты ғасырға жуық қана уақыт болды. Сондықтан тіл білімі ғылымында семасиологияны зерттеу қазіргі таңдағы негізгі мәселелердің бірі болып отыр. Мәселен орыс тіл білімінде семасиология ғылымының негізі А. А. Потебния мен М. М. Покровский еңбектерінде қаланса, XX ғасырдың ортасында сөздің лексикалық мағынасы жөніндегі мәселелер кеңінен қарастырыла бастады. XX ғасырдың екінші жартысында тіл біліміндегі сөздің мағыналық құрылымы, оның ішінде сөз мағынасын игерудің әдіс-тәсілдері кеңіне талқыға түсе бастады.

Тіл білімінің семантика саласындағы базалық ұғымдар жүйесіне  *лексикалық және грамматикалық мағына, сөз мағынасының макро және микро компоненттері, денотаттық мағына, сигнификаттық мағына, коннотациялық мағына, көпмағыналылық, сөз мағынасының өзгеру тәсілдері, сөз мағынасының типтері, семантикалық өріс, семантикалық үшбұрыш, сөзжасамдық мағына, терминдік мағына, сөздің құрылымдық мағынасы, сөздің ішкі формасы, сема және архисема, интегральды сема, деференциалды сема, потенциальды сема, лексикалық мағынаның прагматикалық компоненті, лексикалық мағынаның синтагматикалық компоненті, семантикалық талдау әдістері, лексикалық мағынаның эмоционалды-экспрессивті және стилистикалық компоненті* және т.б.жатқызуға болады.

Сөз мағынасы заттық-логикалық ұғымнан басқа айтушының ақиқат дүниеге көзқарасын, әр түрлі көңіл-күйін, сезімін және сөздің грамматикалық сипатын да білдіре алады. Лексикалық мағынаны зерттеуші В.Виноградов сөздің лексикалық мағынасының астарында зат, құбылыс, әрекет жайында мазмұны жататындығын, ол белгіл бір тілде сөйлейтін қауым таныған, жалпыға түсінікті, грамматикалық заңдылықтарға бағынатындығын түсіндіреді [1,163].

Жалпы сөздің лексикалық мағынасы бірқатар лингвистикалық және экстралингвистикалық факторлар арқылы толығып отырады. Лексикалық мағына шындық болмыспен ( затқа қатысы) , ойлаумен (ұғымға қатысы), тілдік жүйемен (тілге қатысы) тікелей байланысты. Сонымен қатар, лексикалық мағына адамның психикалық, эмоционалдық әрекеті мен таңбаланушыға прагматикалық қатысын да білдіреді. Осы жиынтықтар лексикалық мағынаның негізгі құрылымын қамтып семантикалық өріс құрайды. Әрбір сөз қоршаған ортадағы белгілі бір зат пен құбылысты таңбалайды.

Мысалы, орыс тіліндегі үй сөзінің лексикалық мағынасы туралы С.И.Ожегов, Н.Ю.Шведованың түсіндірме сөздігінде төмендегідей түсініктеме беріледі:

1. адамдар тұру үшін және қажетті әрекеттер үшін жасалған ғимарат, құрылыс ( қабырға, шатыр, терезе және т.б.) ;
2. тұрмыстық-мәдени немесе сауда қолданысындағы ғимараттар (кітаптар үйі, журналист үйі, мәдениет үйі, демалыс үйі, балалар үйі, сауда үйі, Пушкин үйі, Қызыл отау үйі, жындылар үйі, .) ;
3. әулет ( династия, дом Романовых);
4. жеке үйі, жер үй;
5. отбасы, бірге тұратын адамдар; [2,428].

Сонымен қатар орыс халқының ұлттық дүниетанымында «үй» лексемасының семантикалық шеңберіне қатысты төмендегідей атаулар кездеседі екен. Олар: *дворец, изба, хата, лачуга, хижина, мазанка, дача, вилла, загородный дом, кибитка, палатка, шалаш, шатер, юрта, караулка, банкирский дом, питейный дом.*

Қазақ тіл білімінде семасиология бағытына байланысты жазылған ғылыми зерттеулердің көпшілігі орыс тіл біліміндегі осы салаға байланысты жазылған теориялық ұстанымдармен сабақтастырыла қарастырылып келе жатқаны белгілі.

 Мәселен, қазақ әдеби тілінің 15 томдық сөздігінде «үй» лексемасының төмендегідей лексикалық мағыналары түсіндіріледі:

1. адам тұратын, мекендейтін баспана;
2. бірге тұратын адамдар, үй іші;
3. отбасы, шаңырақ;
4. белгілі бір қоғамдық қажеттіліктер үшін пайдаланатын орын, ғимараттар;
5. түрме. [3,512].

Ал енді қазақ халқының ұлттық дүниетанымында «үй» лексемасының семантикалық шеңбері төмендегі тіркесімдердің түрлі қолданысынан көрініс береді. *ақ боз үй, ақ үй, ауыз үй, балалар үйі, басына үй тікті, боз үй, жатақ үй, жер үй, қабат үй, жолым үй, киіз үй, кісі үйі, қара үй, қараша үй, қоңыр үй, биік үй, аласа үй, кең үй, тар үй, мәдениет үйі, отау үй, тоқал үй, төр үй, тас үй, ағаш үй, кірпіш үй, туған үй, үй баласы, үй басы, үй болды, там, үйшік, үкімет үйі, үй комитеті, шым үй, пәтер, және т.б.*

Сонымен қатар үй лексемасына байланысты қазақ халқының ежелгі дүниетанымында қолданылмаған, сөздік қорында тұрақталмған, алайда ғылым мен техниканың күрт дамуы, жаһандану үдерісіндегі әлемдік интеграция әсерінен жаңа заттар мен құбылыстардың пайда болуы тіл ғылымына да өзінің әсері мен ықпалын тигізуде. Үй лексемасының семантикалық өрісінің дамуының тағы бір көрінісі бүгінгі тілдік қолданысқа кейінгі уақыттарда ене бастаған жаңа тіркесті *ғалымдар үйі - дом ученых, үкімет үйі – дом правителство, сауда үйі - торговый дом, қарттар үйі - дом престарелых, мәдениет үйі - дом культуры, балалар үйі - детский дом* сияқты жаңа атаулар орыс тілінен калька тәсілі арқылы қазақ тіліне сөзбе-сөз аударылып жаңа мағыналық қолданысқа ие болып сөздік қордың баюына мүмкіндіктер тудыруда.

Ал *перзентхана - родильный дом, жындыхана - желтый дом, жатақхана - дом студентов (общежития)* сияқты адамдардың тұру мен түрлі іс-әрекетті атқаруға байланысты ғимарат атаулары араб тілінен енген - **хана** жұрнағыны арқылы қазақ тіліндегі сөзжасамның ішкі көздерінің бірі ретінде жасалып жалпыхалықтық лексикадан берік орын ала бастады. Үй лексемасының семантикалық шеңберінде *шипажай - дом отдых, саяжай - дачный дом*  атаулары «мекен, орын» мағынасын білдіретін жай түбірімен шипа, сая түбірлерінің бірігуі арқылы жаңа семантикалық мәнге ие болғанына көз жеткіземіз.

Заттар мен құбылыстар туралы аялық білім қорындағы ақпараттардың алмасуы, өңделуі – адамның танымдық әрекеттерінің жемісі. Мұндай танымдық әрекеттерге адамның субьективтік тәжірибесіне негізделген құбылыстар мен обьектілер арасындағы ассоциациялық қатынастар негіз болады. Қазақ халқының дүниетанымдық әрекетті нәтижесінде үй лексемасымен байланысты қалыптасқан көптеген мақал-мәтелдер, жұмбақтар, тұрақты тіркестер осының айқын дәлелі бола алады. Мысалы,

*Туған үйдің түтіні жылы, Туған ананың күтімі жылы;*

*Түтін шыққан үй жылы,  төскейлей шыққан күн жылы;*

*Үйді қырық еркек толтыра алмайды, бір әйел толтырады;*

*Үйінде ұл-қызы бардың көгінде сөнбес жұлдызы бар;*

*Үлкен үй ортақ, кішкене үй бұлтақ.*

Үй лексемасымен байланысты қазақ халқында *үй тігер бәйге, үй там, үй тас, үй үстіне сүт шашу*  сияқты түрлі этнографизмдерде де бар.

 Мысалы,  *үй үстіне сүт шашу.*   Күн алғаш күркірегенде киіз үйдің оң жақ босағасынан қазан жақ босағасына дейін дөдеге бойымен шөміш қағып, «сүт көп, көмір  аз» деп бірнеше рет айтады да, шөмішпен үй үстіне бір ожаудай сүт шашады. Мәнісі «Ақ тасқын болсын, мал сүтті болсын» дегенді білдіреді [4,512]. Бұл Монғолияда тұратын қандастарымызда қолданылатын ырымдардың бірі.

Үй лексемасының семантикалық шеңбері терминологиялық қорға да жаңа атаулар енгізуде. Мәселен, үй лексемасына байланысты заң терминдерінде *үй қамақ - домашная арест,* *даулы үй - спорный дом, кепілдіктегі үй - залогвой дом, тұтқын пәтер - залоговая квартира* сияқты жаңа термин сөздер қолданыла бастады.

Қорыта айтқанда, қазақ тіліндегі үй сөзінің «адам тұратын, мекендейтін баспана» деген негізгі лексикалық мағынасы бір тілде сөйлейтін, қауым таныған жалпыхалықтық лексикадан тұрақты орын алған парамеологиялық, архаизмдік, этнографиялық, терминдік, сөзжасамдық қабілетке ие семантикалық өрісі кең тілдік бірлік екеніне көз жекіземіз.

**Пайдаланылған әдебиеттер:**

1. В.Виноградов. Основные типы лексических значений слова (Виноградов В.В. Избранные труды. Лексикология и лексикография. - М., 1977. - С. 162-189)

2. С.И.Ожегов, Н.Ю.Шведова. Толковый словарь русского языка (П-Р). Издательство "Азъ", 1992.

3. Қазақ әдеби тілінің түсіндірме сөздігі. 15 том. - Алматы, 2011. - 593 б.

4. Қазақ тілінің аймақтық сөздігі. - Алматы, 2005. – 827 б.